作者:朱嗣發
標題:摸魚兒
內容:對西風、鬢搖煙碧，參差前事流水。紫絲羅帶鴛鴦結，的的鏡盟釵誓。渾不記、漫手織迴文，幾度欲心碎。安花著蒂。奈雨覆雲翻，情寬分窄，石上玉簪脆。朱樓外。愁壓空雲欲墜。月痕猶照無寐。陰晴也只隨天意。枉了玉消香碎。君且醉。君不見、長門青草春風淚。一時左計。悔不早荊釵，暮天修竹，頭白倚寒翠。